જવાબ સાંભળીને સાંભળનારો આંચકો ખાઈ ગયો. ખરેખર આ જવાબ સાંભળવાથી જ નહિ, જોવાથી જોનારની આંખો ચાર થઈ જાય તેવું છે. આ ટૂકેશ ભટ્ટ અને હસમુખા વૈષ્ણવ જ નહિ, પણ મૂકબધીર અનિલ ધામેચા અને નરેન્દ્ર ભટ્ટી, મહમ્મદભાઇ, વળી મંદબુદ્ધિ (જેને હવે મેન્ટલી ચેલેન્જ્ડ કહેવાય છે તે) ધરમદીપ જાડેજા અને પ્રણવ પટેલ… અહીં જેને બોલવામાં થોડી તકલીફ છે તે નીના નાનવાણી પાસેથી તાલીમ લઈને અતિ કુશળતાપૂર્વક ક્લિપ્સ અને ક્લેમ્પિંગનું કામ અથવા પેકેજિંગનું કામ અફલાતૂન રીતે સંભાળે છે. બહેરા અને મૂંગા કામગારોને અહીં અતિશય અવાજ પેદા કરતા ઇન્જેક્શન મોલ્ડિંગ મશીનો પર બેસાડવામાં આવે છે, કારણ કે અવાજ તેમને નડી શકતો નથી. તેઓને સતત કર્કશ અવાજને કારણે ત્રાસી જવાની સમસ્યા ઊભી થતી નથી, કામ કરતાં કરતાં વાતોનાં વડાં કરતા કોઈ કર્મચારીની જેમ ભઇ. વાતો કરવાને બદલે તારા કામ પર ધ્યાન આપને એમ એમને ટોકવા પડતા નથી, કુદરતે તેમને એ કવચ જન્મથી જ બક્ષી દીધું છે. અને નિશીથ મહેતાનું તો એવું સચોટ નિરીક્ષણ છે કે એ વસ્તુ છીનવી લઈને કુદરતે એના બદલામાં આવા લોકોને આંખ અને દિમાગની અને સાથોસાથ હાથની કંઈક વિશેષ શક્તિઓ આપી હોય છે કે એમના કામમાં કે પ્રિસિઝન જોવા મળે છે તે નોર્મલ કામગારમાં જોવા મળવી સંભવ નથી.